The Nut Job 2: Nutty by Nature

***The Nut Job 2: Nutty by Nature*** er en animert filmkomedie fra 2017, regissert av Cal Brunker, som også hadde skrevet manus sammen med Bob Barlen og Scott Bindley. Dette var en oppfølger til filmen *[[The Nut Job]]* (2014). Skuespillerne som gir stemme til hovedfigurene i filmen er Will Arnett, Maya Rudolph, Jackie Chan, Katherine Heigl, Jeff Dunham og Gabriel Iglesias.

Filmen hadde premiere i USA den 11. august 2017, og var produsert av filmstudioet Open Road Films.

## Handling
Handlingen foregår i og rundt Liberty Park i den fiktive byen Oakton City. Som i den første filmen er hovedfiguren et lilla ekorn som heter Surly. Han var mislikt av de andre dyrene i parken, men når denne filmen starter har Surly heltestatus i Liberty Parks urbane dyresamfunn, etter å ha beseiret en gruppe kjeltringer i den første filmen.

Mole ødelegger ved et uhell en butikk som selger nøtter. Surlys kjæreste, ekornet Andie, foreslår at de skal lete etter mat i Liberty Park, ettersom Surly og Buddy ikke klarer å finne nok mat andre steder. Byens skruppelløse ordfører Percival J. Muldoon ergrer seg over at byen ikke tjener noen penger på Liberty Park. Han bestemmer seg for å forvandle parkområdet til en fornøyelsespark som skal hete Libertyland. Surly og Andie oppdager Muldoons lumske planer, og Surly forsøker å overbevise alle dyrene i området om at de må sabotere bygningsarbeidernes forsøk på å ødelegge parken deres.

Når bygningsarbeidernes formann forteller Muldoon om alle angrepene fra dyrene, kontakter ordføreren noen som kan utrydde alle dyrene. Dyrebekjemperne blir ledet av Gunther, og Surly blir snart fanget i en av Gunthers feller. Dyrene blir også forfulgt av Muldoons hund Frankie, som senere forelsker seg i mopsen Precious. Surly og Buddy forsøker å redde Precious, samtidig som de andre dyrene forsøker å finne en annen park som de kan flytte til.

Men Surly og Buddy havner på kant med en koloni av hvite mus, ledet av Mr. Feng. De unngår musene og finner frem til Muldoons herskapshus, hvor de oppdager Precious på soverommet til Muldoons datter Heather. Precious forteller Frankie at hun ikke er interessert i ham, og han blir sønderknust. Surlys begår en tabbe som får Muldoon til å skyte Buddy, som faller fra en balkong og blir slått bevisstløs.

Samtidig fortsetter Andie og jordsvinene Jimmy, Johnny og Jamie å lete etter en ny park der alle dyrene kan bo. De finner et område som ser lovende ut, men dette viser seg å være en golfbane, og de kommer seg bare så vidt unna i tide. Surly, Precious og Buddy gjenforenes deretter med de andre dyrene ved nøttebutikken. Dyrene må deretter finne på en ny plan, som kan hindre at den kjære parken deres blir ødelagt for godt.

## Skuespillere (stemmer)
* Will Arnett – ekornet Surly
* Maya Rudolph – mopsen Precious, som tidligere var eid av en gjeng bankranere, men nå er park-dyrenes lojale venn
* Jackie Chan – Mr. Feng, lederen for en gjeng hvite mus
* Katherine Heigl – ekornet Andie, Surlys kjæreste
* Bobby Moynihan – Percival J. Muldoon, ordfører i Oakton City, sadistisk jeger, faren til Heather
* Bobby Cannavale – den franske bulldogen Frankie, som forelsker seg i Precious, og til slutt gifter seg med henne
* Isabela Moner – Heather Muldoon, ordfører Muldoons bortskjemte og høyrøstede datter
* Jeff Dunham – Mole, som  i den første filmen arbeidet for skurkene, og nå arbeider sammen med Andie
* Gabriel Iglesias – jordsvinet Jimmy, broren til Johnny og Jamie
* Sebastian Maniscalco – jordsvinet Johnny, broren til Jimmy og Jamie
* Peter Stormare – Gunther, som får ordre fra ordføreren om å rydde hele parken for alle dyr
* Kari Wahlgren – jordsvinet Jamie, søsteren til Jimmy og Johnny
* Robert Tinkler – den blå musen Redline, som til stadighet utbryter: «We're all gonna die!»
* Julie Lemieux – jordekornet Li'l Chip, bosatt i Liberty Park
* Tom Kenny – rotten Buddy, den stumme bestevennen til Surly
* Josh Robert Thompson – formannen på byggeplassen der Libertyland reiser seg
* Dwayne Hill – politimannen Sarge, som inspiserer Liberty Park på åpningsdagen.
* Laraine Newman – jordekornet Daredevil Chipmunk, bosatt i Liberty Park
* Cal Brunker – jordekornet Charming Chipmunk, bosatt i Liberty Park

## Eksterne lenker
*